ఈనాడు
ప్రముఖ పాత్రికేయుడైన ఏ.బి.కె. ప్రసాద్ ఈనాడుకు ప్రారంభ సంపాదకుడు. ఆయన నిర్వహణలోను, ఆ తరువాత కూడా, ఈనాడు బాగా అభివృద్ధి సాధించింది. 1975 డిసెంబర్ 17న హైదరాబాదులో రెండవ ప్రచురణ కేంద్రం మొదలైంది. అలా విస్తరిస్తూ 2005 అక్టోబర్ 9 నాటికి, రాష్ట్రంలోను, రాష్ట్రం బయటా మొత్తం 23 కేంద్రాలనుండి ప్రచురితమౌతూ, అత్యధిక ప్రచురణ, ఆదరణ కల భారతీయ భాషా పత్రికలలో మూడవ స్థానానికి చేరింది.
ఆరోగ్యప్రకాశిక
ఆరోగ్యాభివృద్ధి సాధకమగు నాంధ్ర సచిత్ర మాసపత్రికగా ఆరోగ్య ప్రకాశిక మద్రాసు నుండి వెలువడినది. 1925 మే నెలలో మొదటి సంచిక వెలువడింది. డాక్టరు యు.రామారావు, డాక్టరు యు.కృష్ణారావు ఈ పత్రికకు సంపాదకులుగా వ్యవహరించారు. ఈ పత్రికలో వివిధ వ్యాధులు వాటి చికిత్సలు, వ్యాధులు ప్రబలకుండా ఉండేదుకు తీసుకొనవలసిన జాగ్రత్తలు, మద్యపానముల వలన సంభవించే కష్టనష్టాలు, ఆరోగ్య నియమాలు, పారిశుద్ధ్యము, ప్రసవము, బాలింతరాండ్ర సంరక్షణ, శిశుపోషణము, పిల్లలకు పరిచర్య మొదలైన విషయాలు ఉండేవి. ఈ పత్రిక సంపాదకులు 1923లో హెల్త్ అనే పేరుతో ఒక ఆంగ్ల పత్రిక ప్రారంభించారు. ఆ తరువాత కన్నడ అరవ భాషలలో కూడా ఆ పత్రికను నడిపారు. తెలుగు పాఠకుల ఉపయోగార్థం హెల్త్ పత్రికను ఆరోగ్య ప్రకాశిక పేరుతో తెలుగులో తీసుకువచ్చారు. గుడ్ హెల్త్, హెల్త్ స్ట్రెంగ్త్ మొదలైన ఇంగ్లీషు పత్రికలలోని వ్యాసాలు తర్జుమా చేసి ఈ పత్రికలో ప్రచురించేవారు. ఈ పత్రిక 14 సంవత్సరాలకు పైగా నడిచింది.